Slava Esperanto-Studado

Slava Esperanto-Studado (mallonge SES) estis somera esperanto-instrua tendaro okazinta unufoje en la jaro 2007. Origine ĝi estis celita kiel aranĝo okazanta ĉiujare en alia slava lando, sed ekde la jaro 2008 ĝi transformiĝis en la Someran Esperanto-Studadon.

 Celo 
SES celis instruadon de Esperanto en belnatura loko kaj pli profundan konatiĝon kun slavaj kulturoj – ĉiujare en alia slava lando.

 Ideo 
La ideo okazigi internacian someran lernejon de Esperanto aperis dum novjara aranĝo Ago-Semajno (AS) en Nowy Sącz. La nova somera aranĝo temus ne nur pri amuzado, sed ĉefe pri instruado de Esperanto. Ĝi estus taŭga por tutaj komencantoj (instruataj pere de rekta metodo), samkiel por progresintoj, kiuj volas plibonigi la nivelon de sia lingvokapablo.

 Historio 
La 1-a SES okazis en la jaro 2007 en Slovakio en vilaĝo Pribylina en hotelo Esperanto. Partoprenintoj lernis en 3 grupoj:
 komencantoj – la kurson gvidis Stano Marček laŭ sia rektmetoda lernolibro
 progresintoj – la paroligan kurson gvidis Xosé Conde
 spertuloj – la plej altnivelan kurson gvidis Irina Gonĉarova

La aranĝon partoprenis pli ol 60 homoj el 11 landoj.

En la jaro 2008 la aranĝo okazis paralele kun lernu!-renkontiĝo, kiel Somera Esperanto-Studado, kaj ekde tiutempe ĝi plu portas tiun nomon kaj estas ĉeforganizata de E@I.

 Referencoj 

Kategorio:Esperanto-renkontiĝoj en 2007
Kategorio:Aranĝoj de PEJ
Kategorio:Aranĝoj de SKEJ
Kategorio:Lernado de lingvoj en Slovakio
Kategorio:Edukado de Esperanto